**Mindszenty József mint példakép**

Tengler Johanna



**Tartalom**

[**1.** **Bevezetés** 3](#_Toc102673654)

[**2.** **Isten** **embere** 4](#_Toc102673655)

[2. 1. Fiatalkora 4](#_Toc102673656)

[2. 2. Pályájának kezdete, első letartóztatása 4](#_Toc102673657)

[2.3. Pályája második letartóztatásáig 5](#_Toc102673658)

[2.4. 1945-től a harmadik letartóztatásig 6](#_Toc102673659)

[2.5. Újabb letartóztatás, koncepciós per, börtönévek 7](#_Toc102673660)

[2.6. Börtönből az amerikai nagykövetségre 7](#_Toc102673661)

[2.7. Külföldre távozásától haláláig 8](#_Toc102673662)

[**3.** **Mindszenty mint példakép** 8](#_Toc102673663)

[3.1. Mindhalálig hű pásztor 9](#_Toc102673664)

[3.2. „Juhok ruhájában jönnek hozzátok…” (Máté 7:15) 10](#_Toc102673665)

[3.3 Történelmi látásmód 11](#_Toc102673666)

[3.4. A nemzet és a család védelmezője 11](#_Toc102673667)

[**4.** **Összegzés** 12](#_Toc102673668)

[**Felhasznált irodalom** 14](#_Toc102673669)

„Várak nélkül nem élhet a mai nemzedék sem.”

Mindszenty József

# **Bevezetés**

Mindszenty József Emlékiratait olvasva a fenti mondat, amely egy 1947-es prédikációjában hangzott el (Mindszenty, 1982: 25), azonnal megragadta a figyelmem és az olvasásban megállva elgondolkodásra késztetett. Hiszen mi a vár? Környezetéből kimagasló, irányt mutató, a történelem fergetegeiben erejével biztonságot adó épület. A történelem során, amikor a közelben háború pusztított, a környékbeliek gyakran kerestek menedéket a vár falai között, védelmet remélve. Ehhez hasonlóan, akik válságos időkben felnéznek népünk méltán híres szülöttére, az ő példaadásából erőt meríthetnek ahhoz, hogy a lélekre leselkedő veszélyek közepette szilárdan álljanak.

Példaképekre minden kornak szüksége van. Dolgozatomban szeretném bemutatni, hogy miért látom Mindszenty Józsefet születésének 130. éves évfordulójához közeledve olyan példaképnek, akinek tettei, prédikációkban, emlékirataiban elhangzott, leírt gondolatai a mai fiatalság számára is követendő példaként szolgálnak.

Ennek érdekében Mindszenty József életének főbb állomásait sorra véve szeretném bemutatni életének azon mozzanatait, amelyek segítenek annak megértésében, hogy véleményem szerint miért szolgál még ma is példaképként.

Dolgozatom megírásához a legtöbbet Mindszenty emlékirataiból merítettem, hiszen az ember cselekedeit, tetteinek mozgatórugóit elsősorban saját maga ismeri. Ezért Emlékirataim című műve volt az első könyv, amelyet a dolgozat megírására készülve elolvastam. Ezen kívül több könyv, cikk és internetes forrás alapján tájékozódtam, melyeknek jegyzékét a Felhasznált irodalom című részben ismertetem.

# **Isten** **embere**

## 2. 1. Fiatalkora

Pehm József néven született 1892. március 29-én Csehimindszenten, hívő, hitét gyakorló katolikus családban. Meghatározó gyerekkori emlékei édesanyjához kötődnek. Az elemi iskolát Mindszenten végezte, majd a szombathelyi premontrei főgimnáziumban végezte középiskolai tanulmányait. Elsősorban a hittudomány, a történelem és az irodalom érdekelték.

Mivel egytanítós, osztatlan iskolában kezdte meg tanulmányait, a gimnáziumban kemény, szívós munkával érte el, hogy tudásban utolérje városi társait. Végül a legkiválóbb tanulók közé emelkedett és véleményem szerint ekkor alapozta meg azt a történelmi műveltséget, aminek segítségével később kiismerte a kommunista eszmerendszer valódi természetét és kiállt abbéli véleménye mellett, hogy az egyháznak nem szabad kiegyezni a kommunistákkal, hiszen ez hosszú távon nem vezetne jóra.

Az ifjú Pehm József

Érettségi után Mindszenty József a szombathelyi papi szemináriumban tanult tovább és elhárította gróf Mikes János megyéspüspök ajánlatát, hogy a bécsi egyetemen tanuljon tovább.

A fiatal Pehm József számára az oktatás kitörési lehetőség volt a falusi, paraszti környezetből. Ebben szeretett, végtelenül tisztelt édesanyja is támogatta. Önéletrajzában Mindszenty leírja, hogy öccse halála után (akinek a családi gazdaság továbbvitele lett volna a feladata) édesanyja megkereste szombathelyi iskolájában és arra kérte, térjen haza. Azonban amikor ő azt kérte, hadd maradjon az iskolában, szülei ezt elfogadták. Erőt és bölcsességet kaptak ahhoz, hogy „lemondjanak” róla, mintegy átengedték Istennek, hogy tovább haladhasson pályáján.

## 2. 2. Pályájának kezdete, első letartóztatása

1915 júniusában szentelte pappá gróf Mikes János megyéspüspök. Első állomáshelye Felsőpaty volt. Az itt töltött másfél év után a zalaegerszegi állami főgimnázium hittan-, és latintanárává nevezték ki Mindszentyt, aki osztályfőnöki feladatokat is betöltött (Mindszenty, 1989: 19).

Az első világháború után kialakuló politikai rendszer elleni tevékenysége miatt került Mindszenty először letartóztatásba. Így szerették volna megelőzni, hogy Zalaegerszegen folytassa tevékenységét, amelynek eredményeképpen sokan elfordultak gróf Károlyi Mihály pártjától. Mivel szabadon engedése után megpróbált visszatérni Zalaegerszegre, ismét letartóztatták – ezúttal a kommunista rendszer nevében. Mégis visszakerült Zalaegerszegre, azonban amikor a tiltás ellenére a templomban prédikált, kitoloncolták a megyéből, így hazament szülőfalujába.

1919 augusztusától Mindszenty Józsefet nevezték ki Zalaegerszeg apátplébánosává. Ezen az állomáshelyén is rendkívüli tettrekészségről tett tanúbizonyságot. Megértette az egyházmegye akkori, lelki és művelődési szempontból leromlott helyzetének történelmi okait és sikeres változtatásokat vezetett be. Iskolákat, templomot épített, egyre nagyobb arányban vonta be a világi híveket az egyházi feladatokba, működési helyet biztosított a katolicizmushoz kötődő egyesületeknek (Férfi Liga, Asszonyok Kongregációja, Legényegylet, KIOE – Katolikus Iparos- és Munkásifjak Országos Egylete, Katolikus Dolgozó Leányok Mozgalma, KALOT, KALÁSZ). Fontosnak tartotta, hogy lelkipásztorként ne csak a lelki, hanem a politikai életben való eligazodásban is segítséget nyújtson a híveknek, hogy az embereket ne tudják vallásellenes mozgalmak megtéveszteni.

Ebben az időszakban változtatta meg németes hangzású vezetéknevét Mindszentyre, a születési helye, Csehimindszent után.

## 2.3. Pályája második letartóztatásáig

1944-ben Mindszenty József Zalaegerszeg utáni következő állomáshelye Veszprém lett, amikor XII. Piusz pápa veszprémi megyéspüspökké nevezte ki. Ezen az állomáshelyén is rendkívül nagy figyelmet szentelt a papsággal való személyes kapcsolattartásnak, a lelkipásztori látogatásoknak, miközben figyelemmel követte a politikai eseményeket is és több dunántúli püspöktársával együtt a nyilas kormányhoz írott levélben fejezte ki aggodalmait az eseményekkel kapcsolatban. Megtorlásképpen az emlékiratot aláíró főpapok közül egyedül Mindszentyt tartóztatták le. Mivel nem volt hajlandó a rendőrség autójába beszállni, gyalogosan kísérték a rendőrkapitányság épületéig. Útközben áldást osztott az út mentére kisereglő embereknek. Emiatt később az ellene felhozott vádak között az is szerepelt, hogy „tüntető felvonulás rendezésével a lakosság fellázítását” (Mindszenty, 1989: 45) kísérelte meg. Később Mindszentyt és vele raboskodó paptársait átszállították Sopronkőhidára. Végül Mindszenty és paptársai rabsága a szovjet hadsereg megérkezésével ért véget, amikor az őt őrző csendőrök egy reggel sietve távoztak őrhelyeikről.

Mindszenty fájó szívvel látta a szovjet hadsereg dúlását, rablását, kegyetlenkedéseit. Tenni nem tudott ellene, csak a szenvedők vigasztalásában tudott részt venni és minden lehetséges szinten elhatárolódott a „felszabadító” hadseregtől. Nem vállalta el, amikor felkérték, hogy szónoklatban fejezze ki háláját a szovjeteknek a nyilasok rabságából való szabadulásáért. Sőt, a számára közlekedési eszközként felajánlott szovjet gépjárművet a következő szavakkal utasította el: „A veszprémi püspök nem kérhet autót szovjet parancsnoktól anélkül, hogy a magyar női társadalom előtt ne kellene szégyenkeznie.” (Mindszenty, 1989: 58)

## 2.4. 1945-től a harmadik letartóztatásig

A fogságból való szabadulás után Mindszenty visszatért egyházmegyéjébe, ahol a felszabadító-megszálló hadsereg számtalan rémtettével szembesült az emberek elmondásából. Az ideiglenes kormány képviseletében felkérték, hogy Budapestre utazva mondjon köszönetet a szovjet megszállóknak, ezt ismételten elutasította. Ekkor a megszállók még igyekeztek a jó oldalukat mutatni, elfogadták Mindszenty döntését. Az egyházzal szemben hamarosan kimutatták foguk fehérjét: a földreformmal megszüntették az egyház anyagi forrásait, súlyosan korlátozták a katolikus sajtót, rendeleteikkel károsították a család intézményét, ellehetetlenítették a keresztény politikusok politikai, közéleti szerepvállalását.

Mindszenty mindezzel tisztában volt, ezért a püspöki karral egyetértésben választási körlevelet bocsátott ki. Később a kommunista párt ebben látta választási vereségének okát. Ekkor került Mindszenty a kommunista párt célkeresztjébe, és kezdődött meg tudatos lejáratási hadjárat ellene, azzal vádolva, hogy vissza akarja venni a parasztoktól azokat az egyházi birtokokat, amiket a kommunisták korábban szétosztottak közöttük.

A kommunista diktatúrával szembeni mind határozottabb fellépésének ellenére a hatalom hozzájárult Mindszenty külföldre való utazásához, akiben az ottawai Mária-Világkongresszuson való részvétel kapcsán fogalmazódott meg egy Magyarországon rendezendő Boldogasszony-év terve. Ennek megnyitó ünnepségét 1947. augusztus 15-én rendezték. A Mária-év rendezvényeinek során kiderült, hogy a kereszténység, a hatalom ellenlépéseinek, a hatalom által állított akadályok ellenére, az ökumené határait is átlépve, mekkora tömegek mozgósítására képes. Az ünnepségeken, zarándoklatokon több, mint négy és fél millió hívő vett részt. Mindszenty egyik életrajzának szerzője Jézus virágvasárnapi bevonulásához hasonlítja a Mária-évet: „nagy tömegeket megérintő népünnepély, a hit felemelő pillanata – amely ugyanakkor előrevetítette az elfogatást, az elítélést és a keresztre feszítést.” (Török, 2016 :150)

Mivel a kommunista rendszer úgy érezte, Mindszenty potenciális fenyegetést jelent számukra, innentől már nem volt számára visszaút. Ezzel tisztában is volt: 1948 karácsonyát szeretett édesanyjával töltötte, mivel világossá vált számára, hogy küszöbön áll letartóztatása.

## 2.5. Újabb letartóztatás, koncepciós per, börtönévek

A letartóztatásra végül 1948. december 26-án került sor. A bíborost az Andrássy út 60-ba szállították, itt több alkalommal megkínozták, a tudatmódosító szerekkel kezelték, fenyegették, pszichés nyomás alatt tartották. A kínzások hatására olyan, az amerikai nagykövetnek szóló levél megírására vették rá, amelyet később felhasználtak az ellene szóló koncepciós perben. Végül 1948 februárjában életfogytiglani fegyházbüntetésre ítélték. Ennek több célja is volt: Mindszenty közéletből való eltüntetése mellett a lakosság megfélemlítését, a közvélemény megosztását is szerették volna elérni az eljárással és az ítélettel.

## **2.6. Börtönből az amerikai nagykövetségre**

Mindszenty évekig börtönben raboskodott, azonban egészségi állapotának súlyos megromlása miatt előbb Püspökszentlászlóra, majd Felsőpeténybe került házi őrizetbe. Itt érte az 1956-os forradalom, majd a szabadulás. Azonban ténylegesen vett szabadsága rövid életű volt, október 30-tól november 4-ig tartott. A szovjet beavatkozás hírére Mindszenty menedéket kért és kapott a budapesti amerikai nagykövetségen, ahol végül 15 évet töltött kényszerű belső emigrációban. Több lehetősége lett volna elhagyni a követség épületét, azonban ezekkel a lehetőségekkel lelkiismereti okokból nem élt. Ugyanis a feltételek elfogadása egyenlő lett volna elvei feladásával.

A nagykövetségen tartózkodva ismét szabadon végezhette lelkipásztori teendőit, fogadhatta édesanyja és testvérei látogatását. Azonban a nemzetbiztonsági szervek mindvégig lehallgatták, folyamatosan megfigyelték.

## 2.7. Külföldre távozásától haláláig

Mindszenty József bíboros 1971 szeptemberében hagyta el az amerikai követség épületét és távozott Bécs érintésével Rómába. Végül lakóhelyként a bécsi Pázmáneumot választotta. Innen indult lelkipásztori utakra Európában, majd több más földrészen is. A külhoni magyarság lelkipásztora lett, közben pedig Emlékiratait szerkesztette, amelynek záró sorai méltók Mindszenty egész életéhez, tevékenységéhez:

„A számkivetésben nem érzek keserűséget. A hit állandó öröme indít arra, hogy dolgozzam a lelkekért a menekült magyarság körében. Ezt kezdtem meg Zalaegerszegen, folytattam Veszprémben, Esztergomban és az országban. Ez a feladat hárul rám most is: keresni, vigasztalni és erősíteni enyéimet.” (Mindszenty, 1989: 497)

Az idős Mindszenty

Mindszenty József 1975-ben halt meg Bécsben, ezután Mariazellben temették el. Hazánk szovjet megszállás alóli felszabadulását követően pedig végakarata szerint Esztergomban helyezték örök nyugalomra hamvait.

# **Mindszenty mint példakép**

Dolgozatom következő fejezetében szeretném bemutatni, hogy véleményem szerint Mindszenty Józsefet mely tettei, életének mely mozzanatai, milyen tulajdonságai teszik alkalmassá arra, hogy napjainkban is példaképként tekintsünk rá.

Mindszenty bíboros életében megkérdőjelezhetetlen, szilárd alap volt a kereszténység. Kősziklára építette alapjait, ezért azok nem is rendültek meg soha, kiállták az idő próbáját. Mindszenty Emlékirataiban nincs utalás kételyre, megrendülésre. Végig állhatatosan haladt a számára kijelölt úton.

Visszatekintve életére Isten időről-időre vezérelt mellé embereket, akik mintegy megmutatták, merre vezet az útja. Mindszenty emlékirataiból jól kiolvasható, kik voltak ezek a személyek. Az első édesanyja, akinek alakja egészen a belső emigráció alatt történt haláláig erősen volt jelen Mindszenty gondolataiban, mindennapjaiban. Ugyanilyen fontos személy az erdélyi püspök, aki a papi pályát javasolta az érettségi előtt álló Pehm Józsefnek (Közi Horváth: 10).

XII. Piusz pápa a következő szavakat intézte Mindszentyhez bíborossá avatása alkalmával: „A harminckét új bíboros közül te leszel az első, akinek vállalnod kell a bíbor színnel jelzett vértanúságot!” (Mindszenty, 1989: 112)

Fontos, bár az utókor számára ismeretlen személy volt, aki 1948-as letartóztatását megelőzően novemberben a töviskoronás Krisztust ábrázoló szentképet küld neki „Devictus vincit”, azaz Legyőzetve győz felirattal, ami később főpapi jelmondata lett. (Mindszenty, 1989: 231)

Biztos vagyok abban, hogy már a maga korában, de halála óta is Mindszenty sokak számára vált hasonlóan fontos irányjelzővé életútjukon.

## 3.1. Mindhalálig hű pásztor

Mindszenty József bíboros haláláig hű pásztora volt az Istentől rábízott nyájnak. Ez a nyáj egyre nőtt, a zalaegerszegi gimnáziumi osztálytól a magyar katolikus egyházon keresztül egészen a világ magyarságáig, felekezetektől függetlenül. Mindszenty pedig mindig betöltötte a számára szabott feladatot, akkor is, amikor ezt a körülmények látszólag lehetetlenné tették. Fogságai idején, ha lehetősége volt rá, misézett, emellett folyamatosan imádságaiban hordozta családtagjait, híveit, a magyarság egészét.

Mindszenty számos beszámoló szerint puritán életet élt, főpapként sem vezetett nagy háztartást, szerény életvitelt folytatott. Álljon itt egy hosszabb idézet erről:

„Háztartása a lehető legegyszerűbb volt. Ha édesanyja, nővérei és a szomszédos falusi plébániák hívei időről időre nem juttattak volna el a hercegprímási konyhára élelmiszeradományokat, a szakácsnő nem tudott volna mit főzni. A hideg téli időben is fűtetlen szobában dolgozott. A kifejezetten személyes használatára küldött pénz- és ruhaadományokat is a segélyakció céljaira fordította. Papjait arra kérte, hogy a bérmálásokon régen szokásos ünnepi lakoma helyett az ebéd csak egyetlen tál ételből álljon. ... Böjti időben hetenként két nap csak kenyeret evett és vizet ivott és az ágya előtti csupasz padlón aludt. Mindez nem maradt titokban és jelentősen befolyásolta a papság és a hívek magatartását is.” (Közi Horváth: 25)

Mindszenty számára a főpapság nem cél, hanem eszköz volt, életét mindenestül alávetette a rábízott szolgálatnak.

## 3.2. „Juhok ruhájában jönnek hozzátok…” (Máté 7:15)

Mindszenty páratlan bölcsességgel látott át a bolsevik eszmerendszeren. Így ír erről emlékirataiban: „Hiba volt az is, hogy a vezető magyar politikusok legtöbbje csak felületesen vagy egyáltalán nem ismerte Lenin és Sztálin legfontosabb műveit és az orosz bolsevizmus arcát: tetteit, célkitűzéseit, gyakorlatát.” (Mindszenty, 1989: 50)

1944-es bebörtönzése során Sopronkőhidán kereste őt fel gróf Mikes János azzal a javaslattal, hogy szökjön meg a fogságból és kérjen segítséget a keletről közeledő szovjet erőktől. Mindszenty ezt a javaslatot elutasította. Átlátott a kommunista, bolsevik rendszeren és elutasította a javaslatot, attól tartva, ha kelet felé menekül, a kommunista rezsim utólag szolgálatokat várna el tőle cserébe menekülésének segítéséért. Így ír erről:

„Tanulmányaim és megfigyeléseim alapján tudtam, hogy a marxizmus olyan világnézeti, ideológiai irányzat, mely eszmeileg céltudatosan is ateista, gyakorlat módszereiben vallás és egyházromboló, uralmának a világra való kiterjesztését könyörtelenséggel hajtja végre s a szelíd képmutatástól kezdve a leggonoszabb terroreszközöket is hajlandó igénybevenni. … Történelmi tanulmányaim alapján láttam, hogy a megalkuvók mindenkor csak olajat öntöttek a kereszténység ellenségeitől gyújtott tüzekre.” (Mindszenty, 1989: 51)

Mindvégig ellenezte az egyház és a kommunista rendszer kiegyezését, mert olvasmányai és a kommunista rendszer tetteinek elmélkedő megfigyelése alapján tisztában volt azzal, hogy annak eszmerendszere kibékíthetetlen ellentétben áll a kereszténységgel, a kereszténység által képviselt értékekkel. Világosan látta, hogy bármilyen kiegyezés az egyház és így végeredményben a hívek lelki életének kárára volna. Nem félt attól, hogy más egyházak példáján okulva (Emlékirataiban az orosz ortodox egyház példáját említi 212-217) bátran felvállalja véleményét. Azt hogy igaza volt, bebizonyította a történelem.

Az állammal való kompromisszumkeresés csődjének másik példája Tildy Zoltán, kisgazdapárti politikus, református lelkész, aki egy ideig Magyarország miniszterelnöke volt. Vele beszélgetve 1956 októberében, végképp bebizonyosodott Mindszenty számára, utólag is megerősítve az ő álláspontját, hogy ez nem járható út.

Balogh Margit írásában (Balogh, 2017: 8-9) megkérdőjelezi Mindszenty döntésének helyességét és arról ír, hogy hozzáállásából sem neki, sem az egyháznak (papjainak vagy híveinek) nem lett előnye. Azonban, ha visszatekintünk, és látjuk, hogy a kommunista-szocialista rendszer Mindszenty bebörtönzése után még 40 évig volt hatalmon Magyarországon, illetve mérlegeljük, hogy a politikai szélirány változásakor milyen sorsra jutottak még a rendszerrel kiegyezésre törekvő egyháztagok is, nem világos, a cikk írója milyen előnyre gondol. Hiszen bármilyen kompromisszum egy nyíltan keresztény- és kereszténységellenes rendszerrel szükségszerűen az Egyház hitelének elvesztéséhez vezetett volna. Így viszont Mindszenty a hit, a személyes meggyőződés melletti kitartás szimbólumává vált. Hívő és nem hívő emberek generációinak szolgált példaképül.

Mindszenty nem csak előzetes, történelmi ismeretei, hanem személyes tapasztalatai alapján már 1947-es bebörtönzését jóval megelőzően is elutasította a kommunistákkal való kiegyezést. Hiszen főpapként az országot járva számtalan alkalommal hallotta a borzalmakat átélt emberek beszámolóit.

## 3.3 Történelmi látásmód

Bár Mindszenty József nem végzett egyetemet, rendkívül olvasott, művelt ember volt. Megvolt benne az a történelmi bölcsesség, amellyel felismerte a párhuzamot a múlt eseményei és a jelen között. Képes volt arra, hogy történelmi események menetéből következtetéseket vonjon le a jelenre, akár a jövőre vonatkoztatva.

Élete végéig azt a történelmi nézőpontot képviselte, amely szerint az esztergomi bíboros az államfő után következő legfontosabb közjogi méltóság. Ebbéli minőségében felvállalta, hogy az egész magyarságnak szószólója, képviselője; a magyarság ügyének földi és mennyei közbenjárója legyen.

Rendületlenül követte az általa helyesnek tartott irányt, függetlenül attól, hogy egy idő után teljes bizonyossággal tudni lehetett, hogy a rendszer nem fogja tevékenységét tétlenül szemlélni; előbb-utóbb megtorló intézkedéseket fognak vele szemben foganatosítani. Azonban azt a nézőpontot képviselte, hogy annál kegyetlenebb a zsarnokság, minél kisebb vele szemben az ellenállás. (Mindszenty, 1989: 102)

## 3.4. A nemzet és a család védelmezője

Mindszenty fáradhatatlanul hirdette a nemzet egységét. Hangoztatta, hogy a „háromfajta magyarság – egy magyarság” (Mindszenty, 1982: 39). Háromfajta magyarságon a Trianon utáni országhatáron belül, az elszakított országrészekben és az emigrációban élő honfitársainkat értette.

Nem maradt csöndben egyszer sem, amikor hazánk fiait, lányait szenvedni látta. Kiállt a zsidók elhurcolása, a német kisebbség kitelepítése, valamint a Benes-dekrétumok ellen. Felemelte szavát a kitelepítettek, internáltak, a Szovjetunióban visszatartott hadifoglyok érdekében is.

Ezzel kapcsolatos nézőpontját jól szemléltetik Papp Kálmán 1946. június 16-i püspökké avatásakor mondott szavai: „A főpásztor mindenkinek mindene; ugyanakkor senki másé – csak az igazságé.” (Mindszenty, 1989: 153)

Mindszenty kitartóan hitt abban, hogy Magyarország történelmi államformája a monarchia, támogatta IV. Károlyt. Meggyőződése volt, hogy hazánk jövőjét az biztosítja, ha ragaszkodunk a Szent István-i alapokhoz. Nem értett egyet a köztársasági államformával és beszédeiben küzdött az ellen, hogy a „marxisták az egész magyar történelmet elhibázott fejlődésnek bélyegezték” (Mindszenty, 1989: 157).

Mindszenty meggyőződéssel vallotta, hogy az egyház, amelynek alapja a Jézustól kapott parancsolat, fennmarad. Akármilyen ideológiák és elméleti rendszerek törnek ellene, az egyháznak sohasem alkonyodik” (Mindszenty, 1989: 51). Kitartóan hirdette az egyház és a nemzet megbonthatatlan egységét, történelmi összefonódását. Fontosnak tartotta, hogy az egyház részt vállaljon a magyar történelemhez, az államalapításhoz kapcsolódó ünnepekben.

A család és a házasság védelme is oka volt a kommunistákkal való együttműködés kategorikus elutasításának, amellyel elfojtotta a megegyezésre való törekvés legkisebb szikráját is. Így ír erről emlékirataiban:

„Lenin nyíltan bevallotta, hogy programjuk szükségszerűen magában foglalja az istentelenség terjesztését. Ahogy az egyén, a magántulajdon fogalmát kiirtották, átgyúrják a családot és a házasságot is…” (Mindszenty, 1989: 51)

# **Összegzés**

Véleményem szerint Mindszenty József tevékenysége jelentősen befolyásolta a 20. század történelmének eseményeit, mivel függetlenségével és lelkipásztori útmutatásával, tetteivel, szavaival a magyarság egészét képviselve lépett fel a szélsőséges politikai nézetek ellen. Személyében összefonódik az egyház iránti hűség és a hazaszeretet.

Mindszenty József mindhalálig hű pásztornak bizonyult, aki kitartóan, a legnehezebb körülmények között is szilárdan megállt olyan történelmi viharok közepette, amelyek számos népet és sokmillió embert kergettek a romlásba, halálba. Azért tudta ezt megtenni, mert végig szilárdan, nem titkoltan Istenből merített erőt. Nem tért le a neki szánt útról, de bármikor megállt, hogy segítő kezet, vigasztalást nyújtson a rászorulóknak.

Elveihez, amelyek történelmi példákon, racionális érvelésen alapultak, megingathatatlanul ragaszkodott. Tisztában volt vele, hogy lelkipásztorként gyülekezetében, püspökként az ország vallásos népe előtt, magyar bíborosként a részekre szakadt magyarság és a világ katolikusságának hitéletben, hűségben, gondoskodásban mintaként szolgált. A nehézségek közepette is hű tudott maradni Ahhoz, Aki a szolgálatra elhívta. Nem emberektől, hanem Istentől kért és kapott erőt mindehhez.

Főpapi jelmondata a „Devictus Vincit” volt, de életéről olvasva, gondolkodva több bibliai idézet is felmerült bennem, elsőként az, hogy „Mindenre van erőm az Úrban, aki megerősít engem” (Filippi 4:13). Mindszenty erejét Isten igéje, az Istenhez való feltétlen ragaszkodás, a Benne való feltétlen hit és bizalom és az ígéreteiben való megingathatatlan bizonyosság adta. Ugyanezt az erőt, hitet, reményt és bizalmat kívánom minden magyar honfitársamnak határon innen és túl, és hasonló példaképeket az utánunk következő nemzedékeknek is.

# **Felhasznált irodalom:**

Balogh Margit: Küldetés. Mindszenty József történelmi szerepe. *Rubicon*, XXVIII. évfolyam, 305. sz., 4-13.

*Biblia.* Istennek az Ószövetségben és Újszövetségben adott kijelentése (2001). Budapest, A Magyarországi Református Egyház Kálvin János Kiadója.

Harminc éve temették újra Mindszenty József bíborost. <https://www.iec2020.hu/hu/hirek-sajto/harminc-eve-temettek-ujra-mindszenty-jozsef-biborost> (Letöltés dátuma: 2022. 04. 05.)

Közi Horváth József: Mindszenty bíboros. <http://www.ppek.hu/konyvek/Kozi_Horvath_Jozsef_Mindszenty_biboros_1.pdf> (Letöltés dátuma: 2022. 02. 25.)

<https://www.mindszentyalapitvany.hu/>

Mindszenty József (1989): *Emlékirataim*. Budapest, Az Apostoli Szentszék Könyvkiadója.

Mindszenty József (1982): *Hirdettem az Igét. Válogatott szentbeszédek és körlevelek 1944-1975*. Vaduz, Mindszenty Alapítván.

Török Csaba (2016): *A szent életű bíboros.* Budapest, Magyarországi Mindszenty Alapítvány, Új Ember Kiadó.